इस बात का पता लगने पर मोहरी बाई बहुत दुःखी रहने लगी। वह बार-बार अपने स्वामी बिलासीराम के सामने अपना दुःख प्रकट करके कहती कि ‘हम दोनों घर फिर से एक हो जायें। सारी पूँजी दोनों की बराबर रहे, रसोई एक साथ हो और घर का खर्च, बच्चों की पढ़ाई, विवाह आदि का खर्च भी सब बराबर के हिस्से में ही लगे। उनके बच्चे आपके ही तो बच्चे हैं। बिलासीराम तो इस मत के थे ही, पत्नी की इन बातों से उन्हें बहुत सुख-सांत्वना मिलती।